รีบเก็บ 2 หุ้นเด็ดก่อนสงกรานต์สถิติย้อนหลัง 10 ปี รีเทิร์น 5%
โบรกเกอร์ออกบทวิเคราะห์ยั่วน้ำลายแมงเม่าขาลุยประจำซอย ชูประเด็น 2 หุ้นทีเด็ดเหมาะสำหรับเก็บไว้เก็งกำไรช่วงสงกรานต์ งัดตัวเลขสถิติย้อนหลัง 10 ปีให้ผลตอบแทนสูงถึง 5% งานนี้วัดกันที่ใจล้วนๆ ตัวแปรอื่นไม่ต้องมองให้เสียเวลา
7 เม.ย. 2558

โบรกเกอร์ออกบทวิเคราะห์ยั่วน้ำลายแมงเม่าขาลุยประจำซอย ชูประเด็น 2 หุ้นทีเด็ดเหมาะสำหรับเก็บไว้เก็งกำไรช่วงสงกรานต์ งัดตัวเลขสถิติย้อนหลัง 10 ปีให้ผลตอบแทนสูงถึง 5% งานนี้วัดกันที่ใจล้วนๆ ตัวแปรอื่นไม่ต้องมองให้เสียเวลา
 
จากการสำรวจบทวิเคราะห์ของ “ข่าวหุ้นธุรกิจออนไลน์” ในช่วง 1 สัปดาห์ที่ผ่านมาพบว่า โบรกเกอร์หลายแห่งได้ขุดตัวเลขสถิติต่างๆ มาให้นักเล่นได้น้ำลายส่อกันถ้วนหน้า ล่าสุดเป็นคิวของของ บริษัทหลักทรัพย์ เอเซีย พลัส กรุ๊ป โฮลดิ้งส์ ได้พูดถึงบรรยากาศของตลาดหุ้นช่วงต้นเดือนเม.ย. ก่อนเข้าช่วงเทศกาลสงกรานต์ (11-15 เม.ย.) จะเป็นช่วงที่ตลาดหุ้นค่อนข้างจะซบเซา เนื่องจากเป็นช่วงที่ใกล้ถึงวันหยุดยาว นักลงทุนจึงไม่ค่อยเข้ามาลงทุนในตลาดหุ้นมากนัก อีกทั้งมองว่าจะมีแรงขายทำกำไรเพื่อลดความเสี่ยงก่อนเข้าช่วงวันหยุดยาว
อย่างไรก็ตามในช่วงเวลาดังกล่าวยังมีหุ้นที่น่าสนใจที่จะลงทุน โดยหุ้นเหล่านี้จะให้ผลตอบแทนได้สูงกว่าตลาดหุ้น พร้อมกับแนะนำการลงทุนในบริษัท 2 จดทะเบียนทีเด็ด โดยจากการสำรวจข้อมูลทางสถิติย้อนหลัง 10 ปี พบว่าหุ้น 2 ตัวนี้ให้ผลตอบแทนได้ราว 5% ขณะที่ตลาดหุ้นไทยให้ผลตอบแทนราว 1.1% ในช่วงก่อนวันหยุดยาวดังกล่าว
โดยหุ้นที่คาดว่าจะเกิดซ้ำรอยประวัติศาสตร์มีอย่างน้อย 2 บริษัท คือ บริษัท อาร์ ซี แอล จำกัด (มหาชน) หรือ RCL มีราคาเหมาะสมอยู่ที่ระดับ 13.10  บาท  ซึ่งจะให้ผลตอบแทนเฉลี่ย 5.1% ด้วยความน่าจะเป็นสูงเกิน 80% ตามมาด้วย บริษัท กันกุลเอ็นจิเนียริ่ง จำกัด (มหาชน) หรือ GUNKUL มีราคาเหมาะสมอยู่ที่ระดับ 38.75  บาทซึ่งจะให้ผลตอบแทนเฉลี่ย 4.9% ด้วยความน่าจะเป็นสูงเกิน 75%
 
สำหรับรายละเอียดของ RCL มีการอ้างอิงเกี่ยวกับดัชนีค่าระวางเรือคอนเทนเนอร์ HOWE ROBINSON INDEX (HRCI) สัปดาห์ล่าสุดเพิ่มขึ้นในอัตราสูง 4% เทียบกับสัปดาห์ก่อนหน้า และเป็นการเพิ่มขึ้นติดต่อกันเป็นสัปดาห์ที่ 13 พร้อมทำสถิติสูงสุดใหม่ต่อเนื่องในรอบ 3 ปี 6 เดือน และหากพิจารณา ค่าเฉลี่ยดัชนี HRCI ตั้งแต่ต้นปีถึงปัจจุบัน (YTD) ที่ 590.2 จุด เพิ่มขึ้นจากค่าเฉลี่ยทั้งปี 2557 ที่ 527.5 จุด แล้วถึง 11.9% และยังได้ประโยชน์จากต้นทุนน้ำมัน ซึ่งเป็นต้นทุนหลักของบริษัท (สัดส่วนราว 20% ของต้นทุนรวม) ที่ทรงตัวอยู่ในระดับต่ำ
นอกจากนี้ RCL ได้ซื้อสัญญาน้ำมันล่วงหน้าไว้เพียง 25% ของปริมาณขนส่ง จึงคาดว่าบริษัทจะได้รับประโยชน์อย่างมีนัยสำคัญในไตรมาส 1 ปี 58 เป็นต้นไป ขณะที่ราคาหุ้น RCL มี Expected PBV ปี 2558 เกือบต่ำสุดที่ 0.77 เท่า เมื่อเทียบกับบริษัทเรือคอนเทนเนอร์ชั้นนำทั่วโลก แต่มี ROE ปี 2558 อยู่ที่ 6.5% ใกล้เคียงกับค่าเฉลี่ย ชอบ RCL เพราะเป็นหุ้น Turnaround และราคาตลาดมี upside 40% จากมูลค่าพื้นฐานปี 2558
 
ส่วน GUNKUL นั้นเริ่มเข้าสู่ธุรกิจด้านพลังงานทดแทนที่ครบวงจรและขยายธุรกิจไปยังต้นน้ำด้วยการเป็นผู้ผลิตแผงโซลาร์เซลล์เพื่อจำหน่าย เริ่มต้นจากโครงการโซลาร์ราชการและสหกรณ์การเกษตร (กำลังการผลิต 800 เมกะวัตต์) คาดอัตรากำไรขั้นต้นเฉลี่ยอยู่ราว 25% รวมทั้งแผนขยายการลงทุนในมาเลเซีย ส่งผลให้แนวโน้มกำไรในช่วง 3 ปี ข้างหน้าเติบโตเฉลี่ย 50%
อีกทั้งบริษัทมีปัจจัยเร่งในทุกๆ ปี เริ่มจากปี 2558 ปัจจัยหนุนหลักจากงานก่อสร้าง (EPC) โซลาร์ฟาร์มค้างท่อเดิมและโซลาร์รูฟท็อป ปี 2559 จะเริ่มรับรู้รายได้โรงไฟฟ้าพลังงานลม WED (โครงการห้วยบงและวายุ) และโรงไฟฟ้าพลังงานลม GNP กำลังการผลิตแห่งละ 60 เมกะวัตต์ ที่จะทยอยเข้ามาอย่างต่อเนื่อง และในปี 2560 ที่จะรับรู้รายได้เต็มปีจากการเดินเครื่องเชิงพาณิชย์ของโรงไฟฟ้าพลังงานลมโคราชวินเอ็นเนอร์ยี (KWE) และโรงไฟฟ้า GK Sendai ที่ญี่ปุ่น กำลังการผลิต 50 เมกะวัตต์ และ 31.75 เมกะวัตต์ ตามลำดับ